ગોસ્વામી પરિવારમાંથી ભાઈઓ, ભાણેજો સહિત નાની-મોટી દરેક વ્યક્તિઓ ગીતાબેનને પોતાની કિડની આપવા તૈયાર હતા. ખુદ અનોપગીરીએ પણ પોતાની એક શું બંને કિડનીઓ કાઢી પત્ની ગીતાને બચાવી લેવા ડોક્ટરોને વિનંતી કરી. એ સમયે ડો. એચ.એલ. ત્રિવેદીએ જણાવ્યું કે, કિડની પ્રત્યારોપણ કરવા માટે કેટલીક આવશ્યક બાબતો જોઈએ. અનોપગીરી કે તેનાં પરિવારનાં સભ્યો શું કરવું શું નહીં એ સમજી શકતાં ન હતા. ગોસ્વામી પરિવારનાં પંદર જેટલાં ભાઈભાંડુઓ પોતાની કિડની ગીતાબેનને આપવા રાજી તો હતા પણ પ્રશ્ન બોર્નમેરોનો હતો. કિડની આપનાર અને લેનાર વચ્ચે સમાન રાસાયણિક વિશેષતા હોવી જોઈએ. જે ગીતાબેન અને પરિવારનાં અન્ય સભ્યોમાં સમાન થતી ન હતી. કુદરત છેલ્લી ઘડીની કસોટી લઈ રહી હતી. એવું કહેવાય છે કે, દુઃખનાં સમયની એક-એક ઘડી એક જન્મારા બરાબર હોય છે. અનોપગીરીનાં પરિવાર માટે આ દુઃખનો સમય હતો. જે સમય ઝડપથી પસાર થતો હોય એવું લાગ્યું. ગીતાબેનને કિડનીની અતિ આવશ્યકતા હતી. એક-એક ક્ષણ મુઠ્ઠીમાં રાખેલી રેતની જેમ હાથમાંથી સરકી રહી હતી.